Бициклистички савез Југославије или (БСЈ) је основан 23. маја 1920. прво као "Југословенски котурашки савез", који као такав делује до Априлског рата 1941. Након Ослобођења, при Фискултурном одбору Југославије (ФОЈ, односно Фискултурном савезу Југославије (ФИСАЈ) оснива се најпре Одбор за бициклизам, а потом на оснивачкој скупштини 1. августа 1948. одржаној у Београду обновљен је рад предратног савеза под новим називом, „Бициклистички савез Југославије“ — као удружење републичких и покрајинских бициклистичких савеза. Органи БСЈ су тада били: Конференција, Извршни одбор, Стручни савет, Комисија за састав репрезентације, Организациони одбор трке кроз Југославију, Збор бициклистичких судија и Збор бициклистичких тренера. Бициклистички савез Југославије је био члан УЦИ - Светске бициклистичке федерације од 1920, унутар које је деловао ФИАЦ (Међународна федерација за аматерски бициклизам), АЈОЦЦ (Удружење међународних бициклистичких трка) и др. Распадом СФРЈ, а касније и СР Југославије 2002. године савез под овим именом је престао да постоји, улогу је преузео Бициклистички савез Србије и Црне Горе од 2003. до 2006. године, а потом од 2007. године Бициклистички савез Србије.